R. Madej, poslanec: (2003-07-03):
Dovolil by som si ešte povedať ďalšiu vec, že spoločne naozaj môžeme urobiť to, že tento zákon bude ešte lepší, ak nie výborný. Tento návrh zákona odstraňuje jednu nespravodlivosť v právnom systéme Slovenskej republiky, že keď niekomu poskytneme jednorazové štátne sociálne dávky, na strane druhej mu štát zoberie sociálnu dávku, ktorú dostáva ako trvalý príjem pri dlhodobej nezamestnanosti. Že nejde o prostriedky, hoci idú z jedného zdroja, ktoré sa poskytujú duplicitne, je asi každému zrejmé. Ja som sa rozhodol v poslaneckej novele k návrhu novely zákona o životnom minime riešiť iný prípad, a to prípad sociálnych štipendií študentov. Rovnaký príklad, ktorý znie: V prípade, keď študent dostane sociálne štipendium, na druhej strane jeho rodičom zoberú dávku sociálnej pomoci. Sociálne štipendium, rovnako ako v návrhu vládnej novely, neplní svoj zákonom ustanovený účel presne tak, ako doteraz neplnili v niektorých prípadoch jednorazové štátne sociálne dávky. Preto som veľmi rád, že je istá vôľa možno zmeniť to tým, tak ako to bolo vo výbore, a doplniť pozmeňujúcim návrhom v rámci spoločnej správy a v rámci pripomienok, ktoré boli schválené gestorským výborom, vložiť môj poslanecký návrh zákona, teda túto jednu časť, do vládnej novely tak, aby sme nemuseli prijímať dve novelizácie jedného zákona naraz a súčasne. Je to logická vec a myslím si, že ide o dobro veci, kde by sme sa mali zhodnúť na tom, že hlavné je, aby sa táto vec vyriešila bez ohľadu na to, či pôjde o vládny návrh zákona, alebo ide o poslaneckú novelu. Preto som veľmi rád, že výbor pre sociálnej veci v rámci spoločnej správy schválil tento pozmeňujúci návrh, a prosím všetkých poslancov Národnej rady, aby sa týmto vážne zaoberali a aby tento pozmeňujúci návrh podporili. V tom prípade, ak to prejde do vládnej novely, samozrejme, stiahnem v zmysle § 95 zákona o rokovacom poriadku svoj poslanecký návrh novely zákona o životnom minime ako predkladateľ späť. Ešte raz ďakujem pekne a prosím o podporu tak aj tohto zákona, ako aj pozmeňujúceho návrhu v spoločnej správe. (Potlesk.) Z. Martináková, podpredsedníčka NR SR: Otváram možnosť hlásiť sa ústne do rozpravy. Uzatváram možnosť hlásiť sa ústne do rozpravy. Vyhlasujem rozpravu za skončenú. Ďakujem zatiaľ. Pán minister? Nie. Pri ďalšom zákone nezostáva ani pani poslankyňa. Pardon. Pán poslanec Madej, chcem sa vás spýtať, či sťahujete svoj poslanecký návrh zákona? Tak budeme pokračovať potom v prerokúvaní vášho poslaneckého návrhu zákona. Ja aj ako členka sociálneho výboru veľmi dobre viem, že váš zákon, ak prijmeme teraz prednesený návrh zákona, je bezpredmetný, ale ak trváte na prerokúvaní vášho podaného poslaneckého návrhu zákona, tak ho prerokujeme. Pristúpime k druhému čítaniu o návrhu poslanca Národnej rady Slovenskej republiky Róberta Madeja na vydanie zákona, ktorým sa dopĺňa zákon č. 125/1998 Z. z. o životnom minime a o ustanovení súm na účely štátnych sociálnych dávok v znení neskorších predpisov . Návrh zákona máte, dámy a páni, ako tlač 216, spoločnú správu výborov ako tlač 216a. Pán poslanec Madej, prosím, aby ste návrh odôvodnili. Pán poslanec, nekomplikujte situáciu a prosím, aby ste predniesli svoj návrh.